Document ID: 32011D0626

A BIZOTTSÁG VÉGREHAJTÁSI HATÁROZATA
(2011. szeptember 22.)
a tagállamok által benyújtandó, akvakultúrára vonatkozó statisztikákról szóló 762/2008/EK európai parlamenti és tanácsi rendelet végrehajtása tekintetében a Cseh Köztársaság, a Luxemburgi Nagyhercegség és az Osztrák Köztársaság által kérelmezett eltérés engedélyezéséről
(az értesítés a C(2011) 6533. számú dokumentummal történt)
(Csak a cseh, a francia és a német nyelvű szöveg hiteles)
(2011/626/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a tagállamok által benyújtandó, akvakultúrára vonatkozó statisztikákról és a 788/96/EK tanácsi rendelet hatályon kívül helyezéséről szóló, 2008. július 9-i 762/2008/EK európai parlamenti és tanácsi rendeletre (1) és különösen annak 8. cikke (1) bekezdésére,
mivel:
(1)
A 762/2008/EK rendelet 8. cikke szerint, amennyiben egy adott akvakultúra-ágazat statisztikákba történő bevonása aránytalan nehézségeket okozna az adott ágazat jelentőségéhez képest, a Bizottság engedélyezheti az érintett tagállamnak, hogy a szóban forgó ágazat adatait kihagyja a benyújtott nemzeti adatok közül, vagy becslési módszereket alkalmazzon az össztermelés több mint 10 %-ára vonatkozó adatok szolgáltatásához.
(2)
A Cseh Köztársaság, a Luxemburgi Nagyhercegség és az Osztrák Köztársaság eltérés iránti kérelmet nyújtott be.
(3)
A Cseh Köztársaság, a Luxemburgi Nagyhercegség és az Osztrák Köztársaság által benyújtott adatok igazolják, hogy e tagállamok számára az említett eltérést engedélyezni kell.
(4)
Az e határozatban előírt intézkedések összhangban vannak a 72/279/EGK tanácsi határozattal (2) létrehozott Agrárstatisztikai Állandó Bizottság véleményével.
(5)
Az e határozatban előírt intézkedések kiegészítik a tagállamok által benyújtandó, akvakultúrára vonatkozó statisztikákról szóló 762/2008/EK európai parlamenti és tanácsi rendelet végrehajtásához a Cseh Köztársaság, Németország, Görögország, Ausztria, Lengyelország, Portugália és Szlovénia számára átmeneti időszak megadásáráról szóló, 2010. február 9-i 2010/76/EU bizottsági határozatot (3),
ELFOGADTA EZT A HATÁROZATOT:
1. cikk
(1) A Bizottság engedélyezi a Cseh Köztársaság számára, hogy 2012. december 31-ig kizárólag becsült adatokat nyújtson be a tenyésztés értékéről az egyes fajok tekintetében, a Cyprinus carpio (közönséges ponty) kivételével.
(2) A Bizottság az eltérést a 2009-2011-es referenciaévre engedélyezi.
2. cikk
(1) A Bizottság a Luxemburgi Nagyhercegség számára a teljes akvakultúra-ágazat tekintetében engedélyezi, hogy 2012. december 31-ig eltérjen statisztikaszolgáltatási kötelezettségétől.
(2) A Bizottság az eltérést a 2008-2011-es referenciaévre engedélyezi.
3. cikk
(1) A Bizottság az Osztrák Köztársaság számára engedélyezi, hogy 2012. december 31-ig kizárólag becsült adatokat nyújtson be az egyes fajok tenyésztésének értéke, valamint az egyes fajok keltetőkben és nevelőkben történő tenyésztése tekintetében.
(2) A Bizottság az eltérést a 2011-es referenciaévre engedélyezi.
4. cikk
(1) Ennek a határozatnak a Cseh Köztársaság, a Luxemburgi Nagyhercegség és az Osztrák Köztársaság a címzettje; ezeket a tagállamokat a határozatról értesíteni kell.
(2) Ez a határozat az erről szóló értesítéssel lép hatályba.
Kelt Brüsszelben, 2011. szeptember 22-én.

Labels: 4
19
6
12
15